Oscar Pistorius intimideer glo staatsgetuie | Maroela Media
Oscar Pistorius op 6 Mei 2014 in die hof Foto: Alon Skuy/Times Media Group/Pool
Oscar Pistorius het Dinsdag glo 'n "baie onrusbarende" uitlating aan 'n staatsgetuie en vriendin van Reeva Steenkamp gemaak.
"Oscar Pistorius het my kliënt, Kim Myers, vandag in die hof genader en haar gevra 'hoe slaap jy snags?'," het Ian Levitt, prokureur vir Myers, in 'n verklaring gesê.
"Hy wou uiteraard nie weet of sy haar volle agt ure slaap inkry nie," het Levitt aan AFP gesê. "Dit was onrusbarend bedoel."
Die Myers-gesin het Levitt aangestel om hulle te verteenwoordig kort nadat Pistorius Steenkamp op 14 Februarie 2013 in sy huis in Pretoria-Oos doodgeskiet het. Steenkamp was glo baie geheg aan Cecil en sy vrou Desi en hul dogters Kim en Gina. Cecil het as Steenkamp se "Jo'burg Pa" bekend gestaan.
Pistorius se regspan ontken dat die 27-jarige atleet Myers intimideer het. "Ek gaan dit nie eers verwerdig met kommentaar nie," het Brian Webber aan verslaggewers gesê. "Dit is heeltemal vals. Hy het nooit iets van die aard gesê nie."
Levitt sê Myers, wat gereeld in die eerste ry van die publieke galery sit, hou vol dat sy die woorde gehoor het. "Sy volstaan met dit wat sy gehoor het," het Levitt gesê. "Hy [Pistorius] het dit gesê. My persoonlike mening is dat hy in ontkenning is en al 'n geruime tyd lank so is."
Staatsaanklaer Gerrie Nel het gepoog om te bewys dat Pistorius nie skuld kan aanvaar vir sy dade nie. Nel het die atleet se weergawe as 'n "leuen" bestempel en aangevoer Pistorius het presies geweet wat hy doen toe hy die skote gevuur het.
Pistorius het ontken dat hy Steenkamp doelbewus geskiet het en het onskuldig gepleit op ander aanklagte, insluitend een dat hy 'n vuurwapen deur die oop sondak van 'n bewegende motor gevuur het.
Stephen Tuson, 'n dosent in die regte aan die Universiteit van die Witwatersrand, het gesê indien Pistorius die uitlating tydens die ondersoekende fase van die hofsaak aan 'n staatsgetuie gemaak het, was dit baie ernstig. Aangesien die staat egter reeds sy saak afgehandel het, is dit onwaarskynlik dat die uitlatings enige gevolge in die hof gaan hê. "Dit was onverstandig," het Tuson gesê. "Veral om dit in die hof voor almal te doen. Dit skep nie 'n goeie indruk nie." -SAPA
Kgalema Motlanthe staan saam in die ry
Ek glo die vrou soek publisiteit, aandagsoeker.
Ek wil weet hoe kry hy dit reg om so lekker te lag. Ek sou nie kon nie as ek iemand dood geskiet het nie.
Mensies. Mensies ons was nie daar om te weet wat gebeur het nie net hy en God weet wat gebeur het dit maak nie saak of hy skuldig of onskuldig is nie kom ons los die oordeel vir God sodat God dit kan doen nie ons nie
Dalk soek sy publisiteit. Sy is mos nooit geroep om as getuie te getuig ni. Soek voorbladberig en geld.
Kyk maar, na di hofsaak gaan daar groot geldeise kom. Wie gaan daai regsmense betaal wat langs Reeva se familie en vriende sit? En ANC vroueliga betaal Reeva se ma en di se vriendin se verblyf.